**Domokos Pál Péter – „a román állam és nép ádáz ellensége”.**

**Avagy mit lehet megtudni Domokos Pál Péterről egy csíkszeredai megfigyelési dosszié anyagából?**

1981 február hónapjában a Hargita megyei állambiztonsági szervtől kikerült egy „szigorúan titkos” minősítésű, a moldvai csángók eredetére és etnikai hovatartozására vonatkozó belső anyag, amelyet központi szervük egyik ügyosztálya küldött meg az ott dolgozó tisztek és altisztek „felkészítése” céljából. Az „áruló” Péter Ferenc nevezetű altiszt volt, aki telefon- és lakáslehallgatási hanganyagok rögzítésének feladatát látta el. Az anyagot ezen sorok írójának adta át, aki egy éjszaka alatt kézzel lemásolta és visszaadta neki, elkerülvén így, hogy konspiratív barátja lebukjon.

Ma már tudni lehet, hogy ennek az anyagnak a készítője az a Dumitru Mărtinaș, a Szekuritáté állományában lévő „tudós” volt, akinek 1985-ben, nyilván a legfelső pártvezetés jóváhagyásával, post mortem kiadták könyvét bizonyítandó, hogy a moldovai csángók nem mások, mint az Erdélyben elmagyarosított azon románok utódai, akik Moldvába menekültek, főleg a határőrezredek szervezése idején a Beszterce-vidéki és székelyföldi ellenállások leverését követően. A kikerült anyag Mărtinaș elméletének tömörített változata volt, amivel akkor még nem mertek a nyilvánosság elé lépni. Meggyőződésem, hogy 1981 júliusában a Flacărában is azért tették közzé hasonló tartalmú és azonos című írását *(Date și versiuni cu privire la geneza si apartenența etnică a populației ceangăiești din Moldova* [Adatok és változatok a moldvai csángók eredetére és etnikai hovatartozására vonatkozóan]), hogy ha úgy adódik, tagadni tudják ilyen szellemű eszmék titkos terjesztését az állambiztonságiak körében. Így adott esetben hivatkozni tudnak arra: szó sincs itt titkos, belső anyagról, Király István és társai egy publikált, történelmi kutatás szabadságával élő, de természetesen vitatható álláspontot kifejező véleményt rosszindulatúan az állambiztonsági szervezet nyakába akarnak varrni azzal a céllal, hogy lejárassák a román állam példás nemzetiségi politikáját, és felszítsák az itt élő magyarok körében a nacionalista-irredenta érzelmeket.

 A kihallgatásaim során macska-egér játékot játszadoztunk ebben a kérdésben a kihallgató tisztjeimmel: Stelian Popescu ezredessel, a központi állambiztonsági hivatal egyik részlegének vezetőjével és Ion Butiurcă-val, a megyei szekuritáté századosával. Ők állították, hogy nem titkos anyag, mivel ilyen témában már jelentek meg írások, mire én replikáztam: igen, de nem most, hanem a harmincas-negyvenes években, és azok szélsőséges nacionalista jellegűek. Miért kutakodnak utána, ha már megjelent anyagról van szó? A hivatalos román történetírás elismeri a csángók magyar eredetét! Létezik egy nem hivatalos szemlélet is, amit a Szekuritáté promovál? S ha már egy ismert és publikált elméletről van szó, amelyik nem sérti a román érdekeket, akkor miért kérik rajtam számon annak terjesztését?

A Péter Ferenctől kapott anyagot kézzel lemásoltam, és lefordítottam magyar nyelvre, majd Kósa-Szánthó Vilma, a Népi Alkotások és Művészeti Tömegmozgalmak Megyei Irányító Központjának (röviden csak Népi Alkotások Házának nevezett) etnográfusa és nejem segítségével sokszorosítottuk, mind magyar, mind román nyelven. Mindketten terjeszteni kezdtük a megbízhatónak vélt és a kérdéskörben jártasnak tartott ismerőseink körében. Hogy kinek adtuk át elolvasásra és további terjesztése céljából, az ebből az írásból nagyobbrészt kiderül. Rajtuk kívül csak azokról tudok beszámolni, akiknek én adtam át személyesen, de a Szekuritáté előtt sikerült eltitkolnom: köztük volt Hajdú Gábor ügyvédés két gyerekkori barátom, Várdai György és Szép Zoltán is. Tény viszont, hogy én adtam át annak a személynek is, aki lebuktatott, és akiben akkoriban megbíztam. Nemrég, a megfigyelési dossziém kézbevétele után bizonyosodtam meg kollaboráns voltáról. A gyanú már rég megfogant bennem, és hat évvel ezelőtt Péter Ferenccel újra elemeztük az akkori helyzetet, és őt valószínűsítettük lebuktatónknak. Csak annyit árulok el róla, hogy a Hargita napilap egyik akkori újságírójáról van szó, és FEKETE, illetve BOTOSkonspiratív névvel tartották számon. Ő buzgó informátorként azonnal a megbízóihoz szaladt, és átadta nekik: *„Március 14-én FEKETE jelezte, hogy CERCETĂTORUL a Szekuritáté egy titkos anyagának birtokában van, ami alapján politikai meggyőző és diverziós tevékenységbe kezdett,* [hirdetve] *hogy a csángók elnemzetlenítése a céljuk...”* – olvasható az egyik május havi jelentésben, tehát még mielőtt a hónap utolsó napján lecsaptak volna ránk: *„Március 20–21-én CERCETĂTORUL pontosította FEKETÉ-nek, hogy az anyagot meg kell cáfolni, mivel azt a Szekuritáté dolgozóinak felkészítésére készítették, és más ilyen jellegű anyagok is léteznek.”*

 Annak ellenére, hogy 1975. december 1-jétől 1980. november 30-ig a BM állományában dolgoztam, civil alkalmazottként, vagy tán éppen ezért, már 1977 júniusától megfigyelés alá helyeztek.Mikor megfigyelésemre jóváhagyást kértek Fazekas Lajos, akkori megyei első titkártól, két dologgal indokolták ennek szükségességét:

 1) Király Károly testvére vagyok és Hargita megyében *„az egyik legelszántabb támogatója”.* Bátyám bizalmasa vagyok, szoros kapcsolatban állunk*.*

2) Levéltárigazgatói minőségemben szoros kapcsolatban állok olyan személyekkel, akik „*nacionalista, magyar irredenta szellemiségű történelmi tanulmányok írásával foglalkoznak”*.

CERCETĂTORUL néven tartottak számon, az ún. *filaj* (percről percre való megfigyelés) alkalmával a megyeiek CHIVUként szerepeltettek, amikor pedig ez a feladat más megyeiekre volt bízva, mindig egy alkalmi névvel gazdagították névpalettámat.

1980-ban lelkiismereti válságba kerültem. Az érzés természetesen nem egyből tört rám, hanem fokozatosan alakult ki.

1980 júliusában került sor a régi pártkönyvek cseréjére, a régiek leadására és az újak átadására. Ezt az akciót Ceaușescuék mintegy a párttagság revíziójának szánták, egyéni elbeszélgetések előzték meg az akciót. Ezzel azt célozták, hogy felrázzák a felduzzasztott és egyre nagyobb érdektelenséget mutató tagságot. Mi, a belügyminisztérium civil alkalmazottai külön alapszervezetet alkottunk a BM megyei felügyelősége kertében. A gyűlésen részt vett Fábián András, a municípiumi pártbizottság szervezési kérdésekkel foglakozó titkára, Ioan Oprea, a megyei Szekuritáté helyettes vezetője és Eugen Todoran politikai tiszt is.Mikor rám került a sor, kivittem az elnökséghez a tagkönyvemet, letettem, és az újat nem vettem át, majd megindokoltam cselekedetemet: lelkiismeretem nem engedi, hogy továbbra is tagja legyek egy olyan pártnak, amely marxi–lenini elveket vall, de gyakorlata mindenben ellentmond ezen elveknek, aminek egyik legkézenfekvőbb vetülete a soha nem látott személyi kultusz, és mivel a párt vezetősége megtagad minden párbeszédet a nemzetiségi kérdésben, ezennel önként lemondok párttagi minőségemről, tiltakozásul a fenti jelenségek ellen.Másnap már leváltottak levéltárvezetői tisztségemből, visszaminősítettek egyszerű levéltárosnak, és nyomást gyakoroltak rám, hogy önként távozzam a levéltártól. A pártból kizártak, amit én oly értelemben vitattam, hogy ez abszurdum, mivel én távoztam soraiból saját elhatározásomból! Szeptember 2-án, miután a csíkkarcfalvi általános iskolában, ahova pályázat útján kineveztek, tudomásomra hozták, hogy a Románia története tantárgyat, nem lévén párttag, nem taníthatom, ezt újabb jogsértésnek minősítve visszavontam pályázatomat, és levelet intéztem a Központi Pártkollégiumhoz. A levél csak ürügy volt arra, hogy bővebben kifejthessem álláspontomat, és megismertessem vele a hazai és külföldi közvéleményt. Sok huzavona után 1980. december 1-jétől a megyei Munkaügyi és Népjóléti Igazgatóság Munkaerő Hivatalához kerültem. Eltiltottak minden publikálási lehetőségtől, még a helyi újságban sem jelenhettek meg írásaim. A megyei múzeumok évkönyvéhez (*Acta Hargitensia)* leadott tanulmányom megjelenését, bár előzőleg már jóváhagyták, végül nem engedélyezték. Érdekes módon a Szekuritáté nem nyilvánította publikálásra alkalmatlannak, és a pártbizottságra hagyta a döntést, az pedig jobbnak látta, hogy retorziót alkalmazzon. Megtagadták az állami levéltárba és a megyei dokumentációs könyvtárba való belépésem. Ezek ellen határozottan tiltakoztam, alkotmányos jogaim megsértésének tekintettem. Kihallgatásokra mentem Ioan Opreához a megyei Szekuritáté helyettes vezetőjéhez, majd Erdélyi Elemér tábornokhoz, a BM megyei felügyelősége akkori vezetőjéhez, aki őszintén megmondta, hogy a levéltári belépésemet nem korábbi vezérigazgatóm, hanem ő ellenzi, és amíg ő funkcióban lesz, ne is várjak mást. Kihallgatásra mentem Walter József megyei propagandatitkárhoz, és legvégül Szász József első titkárhoz is. Mindhiába. Elhallgattatásra és elszigeteltségre ítéltek, ami csak növelte elszántságomat, hogy nem elég csak passzívan ellenállni, hanem minden eszközt meg kell ragadnunk, hogy hallatassuk szavunkat, éreztessük a hatalommal, hogy nem értünk egyet politikájával.

Ilyen körülmények között játszotta a kezemre Péter Ferenc a csángókra vonatkozó belső és szigorúan titkosnak minősített anyagot.

 FEKETÉnek, a Hargita napilap szerkesztőjének, akivel jó viszonyban voltam, március 13-án adtam át a csángókra vonatkozó „felkészítő” anyagot. Ő tíz nap múlva visszahozta azzal a megjegyzéssel, hogy nem foglalkozik ilyen veszélyes dolgokkal. Titokban azonban a Szekuritáté megkezdte az adatgyűjtést. Szigorúbb megfigyelés alá helyeztek, akárcsak Vilmát. Róla Offner Marianna fecsegte el, hogy kérésemre titokban találkoztunk lakásán, és megbeszéltük, hogy Vilma legépeli Domokos Pál Péter *Édes hazámnak akartam szolgálni* című könyvének egy hazai folyóiratban megjelent bírálatát, és azt kiküldi Budapestre a könyv szerzőjének.Április közepén már sejtettem, hogy kezükbe került az anyag, mert tudomásomra jutott, hogy a megyei vízgazdálkodási hivatalnál (OGA) dolgozó feleségem írógépéről írásmintát vettek. Akkor nem, de most már tudom, hogy miután FEKETE „feldobott”, és arról is beszámolt nekik, hogy megkértem, segítsen titokban egy Consul írógépet szerezni. Azonnal megkezdték az ügyben érintettekről az adatgyűjtést. Az állambiztonságiak is tudomást szereztek arról, hogy én is tudomást szereztem nyomozásaikról.

Lecsapni viszont csak akkor csaptak le ránk, midőn 1981. május 27–28-án aSzabad Európa Rádióban beolvasták – a magyar adásban kétszer, a románban egyszer – a Központi Pártkollégiumhoz még az előző év szeptember elején írt levelemet, melyben megindokoltam, miért hagytam el a pártot: hivatkoztam arra, milyen óriási szakadék tátong a nagy hangon hirdetett, a párt vezetése alatt Románia által elért nagyszerű gazdasági teljesítmények és a mindennapjainkban megélt valóság között. Másrészt rámutattam a *„szocialista demokrácia felsőbbrendűségének,”* a párt- és állami dokumentumokban és az alkotmányban garantált „*széles körű emberi és szabadságjogoknak*” a kirakatjellegére, arra, hogy a *„teljes egyenlőségről és a nemzeti kérdés példás és végleges megoldásáról”* elfogadottszámos párt- és állami dokumentum ürügyén megtagadják, hogy nyílt és őszinte párbeszédre kerülhessen sor ezen kérdéskörben. Ugyanakkor elítéltem a nagyfokú és egyre fokozódó személyi kultuszt, aminek szemtanúi voltunk.

A kihallgatásokat mindig mesterien időzítették. Engem – és tudtom nélkül feleségemet is – a tengerparti nyaralásunk előtti nap (május 30.) délutánján hívattak be. A városi rendőrség épületében Ion Butiurcă százados és általam akkor még nem ismert Stelian Popescu, a központi állambiztonsági szerv (*Departamentul Securității Statului*)egyik hivatalának vezetője várt. A „beszélgetést” titokban hangszalagra rögzítették. A kihallgatás ekkor még csak a Szabad Európa Rádióban beolvasott levelem kijuttatása körülményeinek felderítésére irányult. A csángókra vonatkozó „tanulmány” (mondhatjuk, inkább „tananyag”) ügyét egyelőre fektették, mivel még nem kerítettek sort a „csángó ügy” többi gyanúsítottjának kihallgatására. Én természetesen tagadtam, hogy valami közöm volna a levél kijuttatásához, őket vádolva, hogy ez a részükről megrendezett provokáció, amivel le akarnak járatni, amiért az új párttagsági könyvem átvételének megtagadását a csíkszeredai állami levéltár igazgatójaként, vagyis a BM állományában lévő alkalmazottként „léptem” meg. Közben a feleségemet egy másik szobában faggatták. Ő is tagadta, hogy én juttattam volna ki a levelet. Próbálták érzelmileg zsarolni, megfélemlíteni, befolyásolni, de állta a sarat. Végül este 9 óra felé bocsátottak el, feleségemet korábban, kb. egy órai kihallgatás után. „Kegyesek” voltak, tudván, hogy tengerparti nyaralásra készülünk Csutak József sógorom és Pál László szomszédunkkal közösen. Figyelmeztettek, hogy a kihallgatásról senkinek se beszéljek. Azzal zárták, hogy hazatérésünk után folytatni fogjuk a „beszélgetést”, vagyis újabb kihallgatásra számíthatok. A megyei Szekuritáté még aznap tájékoztatta a felettes szervét a kihallgatás eredményéről és a tervezett további intézkedésekről. Érdekes módon ebben a csángó ügyre csak mellékesen utalnak (igaz, ez akkor még nem képezte kihallgatásom tárgyát).

 Június másodikán a Szekuritáté országos parancsnoka, az államtitkári rangban lévő Tudor Postelnicu tájékoztatást nyújtott be CERCETĂTORUL ügyéről George Homoștean akkori belügyminiszternek, ebben azt is a miniszter tudomására hozzák, információik vannak arról, hogy a *„csángókra vonatkozó anyagot”* Kósa-Szánthó Vilma segítségével sokszorosítottam, és rajta keresztül juttattam ki Magyarországra. A tájékoztatóba beépített intézkedések között szerepel, hogy felgyorsítják a vizsgálatot az ügyben, valamint az is, hogy a nyaralásból való hazatérésem után újra kihallgatnak, és addig házkutatást is tartanak otthonomban.Azt, hogy ez az ügy a belügyminiszter asztalára is került, két dolog indokolta: egyrészt hogy egy volt belügyi dolgozó lépett ki a pártból, másrészt hogy egy szigorúan titkos irat került ki a Szekuritáté berkeiből, és bizonyos jelek arra mutattak, hogy a CERCETĂTORULnak nevezett ellenséges célszemélynek bizalmas kapcsolatai lehetnek az állambiztonság egyik dolgozójával, vagy akár több személlyel is!

A szigorúan titkos információk kiszivárogtatása nagyon súlyos következményeket vonhatott maga után, akár hazaárulásnak is minősíthették. Ekkor még úgy vélték, hogy az *Adatok és változatok a moldvai csángók eredetére és etnikai hovatartozására vonatkozóan* című anyag a Bákó megyei felügyelőségtől került ki. Ennek birtokába CERCETĂTORUL marosvásárhelyi bátyján, CĂLĂTORULon keresztül jutott; ezt az anyagot a Szekuritáté apparátusának felkészítésére használták (*„Kósa-Szánthó Vilma nyilatkozata, amit újravettünk tőle, és szalagon is rögzítettünk”).*Erre a tévútra én tereltem őket, hiszen én is igyekeztem, akárcsak a Szekuritáté, nem egy esetben „dezinformációs” tevékenységet kifejteni.

A csángókra vonatkozó anyag „nacionalista-irredenta”, illetve külföldön „ellenséges” célokra való felhasználásának megakadályozása érdekében a figyelmük elsősorban Kósa-Szánthó Vilmára irányult, mivel ő személyes kapcsolatban állt Domokos Pál Péterrel.

1981. június 4-én dokumentálási tervet készítettek a VIDRA néven már 1978 augusztusától megfigyelés alatt álló személyről („*în D.U.I.* [Dosar de urmărire informativă] *nr. 506, privind pe VIDRA – Kósa-Szánthó Vilma – din Miercurea Ciuc).* Ebben leszögezik: *„bebizonyosodott, hogy ellenséges magyar nacionalista eszmék és felfogás foglya”,* ezeket kendőzötten ugyan, de becsempésztea megye olyan kulturális rendezvényeibe, amelyekbe bevonták, illetve saját elhatározásából készített szociológiai, etnográfiai és demográfiai tanulmányaiba. Idéznek COMAN ZSOFIA és BUCUR fedőnevű informátoraikjelentéseiből, melyekből az olvasható ki, hogy a célszemély határozottan elkötelezte magát a romániai magyarság iránt: *„…a romániai magyarok élete, azok az emberi és szabadságjogok, amelyek meg kellene illessék őket, mindnyájunkat kellene foglalkoztassanak. Én mint etnográfus és szociológus azon vagyok, hogy beszéljenek rólunk, magyarokról, tudják, hogy létezünk, én ehhez próbálok hozzájárulni.”* Példának azt hozzák fel, hogy 1980 februárjában Székelyudvarhelyen Maszelka János festő, Kányádi Sándor felesége és Várhegyi István marosvásárhelyi illetőségű személy társaságában beszéltek *„…a romániai magyarok úgynevezett jogfosztottságáról és szabadságuk korlátozásáról… és hiányolták, hogy nincs egy országos szerv, amely irányítaná és összehangolná kulturális életüket és szellemiségük megélését”.* Kiderült, hogy feltérképezték széles körű kapcsolatrendszerét. A megyéből nyolc személy nevét sorolják fel, akik vagy hasonló gondolkodásúak, vagy bizonyítékokat lehet szerezni tőlük a két elsődleges gyanúsított konspiratív együttműködéséről (ez utóbbiak közé sorolták Offner Mariannát és Vákár Lajost, CERCETĂTORUL munkatársát). Más vidékekről kiemelik Gáll Ernőt, a Korunk főszerkesztőjét, aki lehetővé tette Kósa szociológiai tanulmányainak megjelentetését, valamint Tóth Sándor kolozsvári egyetemi tanárt, aki a DOINA (vélhetően Doina Cornea)-ügyben is ellenséges magatartást tanúsított, és aki csíkszeredai kiszállásai alkalmával Vilmát is látogatja. Magyarországról Domokos Pál Pétert említik, aki „*mélységesen ellenséges államunkkal szemben*”, és Halász Péter szociológust, agrármérnököt, aki *„Domokos Pál Péter közeli kapcsolata*”. Úgyszintén szerepel kapcsolatai között Takenori Kambe japán kutató, aki Magyarországon tevékenykedik, és aki *„…megyénkbe is ellátogatott, hogy adatokat gyűjtsön a csángók eredetére és életére vonatkozóan”.* Ezenkívül még felsorolnak öt csíkszeredai és egy kolozsvári személyt, akikkel szoros kapcsolatot tart fenn: László Zsuzsa muzeológust, Kozma Mária könyvtárost, Bilibók Mária titkárnőt az Alkotások Házától, Antal Miklós néptáncoktatót, az Alkotások Háza módszertani irányítóját, Borbély Ernő tanárt és Károly Sándor kolozsvári szobrászt. Kapcsolataink közül 16 személyt nevesítenek Csíkszeredából és egyet (Katona Ádámot) Székelyudvarhelyről, akiket ki akarnak hallgatni.Mivel úgy látják, hogy Vilma néprajzi és szociológiai kutatásainak és tanulmányainak tárgya főleg a csángó népcsoport, feltételezik, hogy több fontos dokumentum lehet a birtokában, amelyeket terepmunkája során gyűjtött, és fennáll a veszélye, hogy ezeket elidegeníti. Mindent egybevetve szükségesnek látják – figyelembe véve a nagyszámú belső és külső aktív kapcsolatát is –, hogy ellenséges tevékenységét teljes egészében feltérképezzék. Ennek érdekében még alaposabb dokumentálódásra van szükség, ezért külön célokat és ezekhez kapcsoltan újabb feladatokat szabnak meg a következő ütemezésben:

I. A dokumentálódást megelőző időszakra.

II. A dokumentálódás időszakára.

Első lépésben olyan személyek kihallgatása (öt személyt neveznek meg), akikről tudják, hogy kompromittáló adatokat szerezhetnek munkahelyi és társadalmi életére nézve. Második lépésben, a dokumentálódás tényleges szakaszában, mindent aprólékosan fel akarnak tárni, ami csak lehetséges, például: milyen körülmények között és mikor került birtokunkba a csángókra vonatkozó dokumentáció? Kik azok, akik olvasták az anyagot? Kik sokszorosították? Hol és hány példányban? Milyen tevékenységben vett részt Kósa-Szánthó Vilma az ellenséges akció során? Kapcsolatai közül kik és milyen szinten tudtak Király Istvánnak a SZER által nemrég közzétett leveléről? Kinek adták át olvasásra, hogyan viszonyult ehhez Kósa és az ő ismerősei? Helytől és környezettől függetlenül, milyen információs lehetőségekkel rendelkezik Király István? Kósa-Szánthó Vilma *„nacionalista-sovén és irredenta megnyilvánulásainak*” alaposabb dokumentálása; Kósa-Szánthó Vilma operatív szempontból (értsd: a felderítési munka szempontjából) figyelembe vehető kapcsolatai, különösen a magyarországi kapcsolatai és azok jellege. Csak emiatt 11 személy kihallgatását ütemezték be. Hét személyt „v*eszélyes elemnek”* minősítettek: Király Istvánt, Kósa- Szánthó Vilmát, Katona Ádám udvarhelyi tanárt, Miklóssy Vári Vilmos és Demény István Pál csíkszeredai muzeológusokat, Pávai István zenetanárt és Szőcs Károly orvost.

Mivel a későbbiekben nevesítésre kerül minden személy, akinek kihallgatása dokumentált a megfigyelési dossziéban (szó szerinti vagy nyilatkozat formájában rögzített, esetleg hiteles utalás arra, hogy „elbeszélgettek” vele), csak azok nevét említem meg, akik kihallgatása az én dossziémban lévő iratokból nem dokumentálható: Pávai István, Katona Ádám, Szőcs Károly, Kiss Dénes (munkatársam a munkaerő-hivatalnál), Várdai György és Szép Zoltán kamaszkori barátaim, volt középiskolai osztálytársaim. Szép Zoltánt megpróbálták beszervezni, amit ő azonnal a tudomásomra hozott és így lemondtak erről.

A dokumentálódás második szakaszában CERCETĂTORUL kihallgatását és VIDRA újbóli kihallgatásátvették tervbe. Ha helyzet úgy kívánta, nem zárták ki egyes személyek újbóli kihallgatását, és ha szükségesnek mutatkozott, szembesítéseket is előirányoztak. Az eredményeket operatívan jelenteniük kellett a pártszerveknek és felettes szerveiknek. Tehát nagyon alaposan és jól megtervezve kezdtek hozzá az ügy felgöngyölítéséhez.

A következő hetekben rendre mindenkit, aki így vagy úgy belekeveredett a „csángó ügybe”, behívtak, kihallgattak és nyilatkozatot írattak velük.

Június 5-én hallgatták ki Offner Mariannátés Demény István Pált. Az így nyert információk jó alapot biztosítottak számukra, hogy a további kihallgatások során azt sugallják a soron lévő gyanúsítottnak, hogy mindent tudnak az ügyről, és kár valótlanságokat állítania. Az én első kihallgatásomra, ahogy már említettem, május 30-án került sor.

Másnap (június 6-án) Kósa-Szánthó Géza, két napra rá (június 8-án) pedig felesége, Vilma került sorra. Ezen az első kihallgatásán tett nyilatkozatában Vilma csak annyit ismert be, hogy kapcsolatban áll Domokos Pál Péterrel (*„volt tanár, jelenleg nyugdíjas, kutató, Budapesten lakik”*) és Halász Péterrel („*negyven év körüli, agrármérnök, kutató, budapesti lakos”*).

A néhány nappal később, június 11-én foganatosított újabb kihallgatása során Vilma azt is elismerte, hogy a csángókra vonatkozó anyagot a vele komaságban lévő Halász Péteren keresztül juttatta ki Magyarországra (Domokos Pál Péterhez), Halázs áprilisban, húsvét tájékán látogatta meg otthonában. Ezt Király István biztatására tette, aki első titkos találkozásukon Offner Marianna lakásában kérte meg, hogy az anyagot juttassa ki Domokos Pál Péterhez, a csángó kérdés legnagyobb élő szaktekintélyéhez „*mivel én ismerem őt, és neki nincsenek megfelelő magyarországi kapcsolatai”.* Arról is beszámolt, hogy Halász Péter hazaérkezve képeslapon értesítette, hogy szerencsésen megérkezett, amiből ő arra következtetett, hogy a küldött anyagai eljutottak Domokos Pál Péterhez.

Ebben a pillanatban a szervek még nem voltak teljesen tisztában azzal, hogy kinek a közvetítésével került ki az anyag Domokos Pál Péterhez. Ugyanis egy másik informátoruk, akit Domokos Pál Péterhez kiküldtek, azt állította, hogy a célszemély bizalmasan bevallotta neki, hogy birtokában van Király István SZER-hez eljuttatott levelének és az inkriminált csángó anyagnak. „*A forrás azt állítja, hogy ez utóbbi anyagot március végén egy budapesti közgazdász, Takács István vitte ki az országból. Ezt az aspektust Kósa-Szánthó Vilmával, a vele tervezett újabb beszélgetés folyamán fogjuk tisztázni”*

Vilma vallomását már kihallgatása másnapján (június 12-én) az ügyre vonatkozó másik három anyaggal együtt felterjesztik a BM állambiztonsági szervezete központjához (Departamentul Securității Statului).. A többi felterjesztés a következőkre vonatkozott:

a) Jelentés a CERCETĂTORUL ellen indított eljárás jelenlegi állásáról. Ebben arról tájékoztatják a címzettet, hogy Vilmán (VIDRA) kívül kihallgatták még Offner Mariannát, Miklóssy Vári Miklóst,illetve Demény István Pált, és hogy milyen információkat sikerült belőlük kicsikarni.

b) CERCETĂTORUL 1981. 05. 30-án lezajlott kihallgatása hanganyagának írásban rögzített változata.

c) 1981. 04. 16-án a Hargita Megyei BM vezetősége (Erdélyi Elemér tábornok, a megyei felügyelőség vezetője; Alexandru Rapilat ezredes, a megyei Szekuritáté parancsnoka és Mihăilă Suciu alezredes, az I. ügyosztály vezetője; valamint a minisztérium képviseletében Aron Bordea tábornok, az I. igazgatóság (belföldi hírszerzés) vezetője és Stelian Popescu, ugyanezen igazgatóság II. ügyosztályának vezetője jelenlétében közösen kiértékelték CERCETĂTORUL megfigyelésének eredményeit, és egy 14 pontból álló intézkedési tervet fogadtak el.

Az elemző részben többek között annak a meggyőződésüknek adnak hangot, miszerint: „*Az újabban szerzett információnkból egyértelműen kitűnik, hogy* CERCETĂTORUL *azon szándéka, hogy levéltári dokumentumokhoz hozzáférjen*, *abból a célkitűzéséből fakad, hogy egy tendenciózus tanulmányt állítson össze az együtt élő nemzetiségek – különösen a magyarok és csángók – helyzetéről. Véleménye szerint jelenleg számos rosszindulatú anyag kering ebben a kérdéskörben, amelyeket az 1930–1940-es években publikált nacionalista-sovén írásokhoz hasonlít. Felfogása szerint az összeállítandó tanulmánya bemutatja majd hazánk magyar nemzetiségű lakosságának »valódi« helyzetét. Az összeállított anyagot olyan közismert személyeknek akarja megküldeni, akik különböző – a tudomány, irodalom, politikai- és társadalmi élet – területeken alkotnak, olyanoknak, akikben megbízik, és »különösen azoknak, akik tenni is akarnak valamit ezen a téren«. A maguk során ezek a személyek kezdjenek egy jól átgondolt sajtókampányba az általa összeállított anyag alapján vagy ebből ihletődve, vagy csak egyszerűen sokszorosítsák és terjesszék láncolatban úgy, hogy látszólag egyéni* *akciónak tűnjön.”*

Az is kiderült, hogy a csángó anyagon kívül kértem Vilmát, hogy gépelje le Domokos Pál Péter *Édes hazámnak akartam szolgálni* című könyvére a hazai sajtóban mintegy replikaként megjelent írást, és a csángó anyaggal együtt küldje el Magyarországra a könyv szerzőjéhez. Felfigyeltek arra is, hogy CERCETĂTORUL fokozottabban igyekezett kapcsolatot teremteni a csíkszeredai értelmiségiekkel, akik közül előzőleg már többen a látókörükbe kerültek, vagy jelenleg is információkat gyűjtenek róluk nacionalista-irredenta megnyilvánulásaik miatt. Továbbá tudomást szereztek arról is, hogy közismert magyar nemzetiségű személyiségek, mint például Bitay Ödön, a bukaresti Politikai Könyvkiadó szerkesztője, Kányádi Sándor kolozsvári költő és Demény Lajos bukaresti történész érdeklődtek CERCETĂTORUL jelenlegi helyzetéről és arról, hogy vannak-e kellemetlenségei a párttagsági könyv átvételének megtagadása miatt.

A tervezett intézkedéseket tekintve nagyobb súlyt fektettek a következőkre:

– Mélyebben feltárni VIDRA és CERCETĂTORUL kapcsolatait;

– Felderíteni, miképpen és honnan került ki a csángókra vonatkozó anyag a Szekuritátéról; többek között intézkedtek, hogy az ügy két főszereplőjére ráállított „források”, FEKETEésKATONA*,* valamintCOMAN ZSOFIAinformátor munkája hatékonyabbá váljon, ügyelve arra is, nehogy valamiképpen lepleződjenek.

– További információk gyűjtése arra vonatkozólag, hogy a két gyanúsított nem szegett-e meg jogi vagy erkölcsi normákat, ezek dokumentálása abból a célból, hogy adott pillanatban fel tudják használni ezeket akcióik mérséklésére, „*befolyásolva őket, hogy hagyjanak fel pártunk és államunk politikája elleni tevékenységükkel”.*

 – Kompromittálásuk és elszigetelésük azoktól a személyektől, akikre hatással vannak, illetve azoktól, akiket be akarnak vonni ellenséges tevékenységükbe.

 – Belső vizsgálat indítása annak felderítésére, hogy esetleg nem a Hargita Megyei Szekuritáté állományából játszotta valaki CERCETĂTORUL kezére a moldvai csángókra vonatkozó dokumentációt, és együttműködni a Maros megyeiekkel, hasonló célokat követve az ottani állományra vonatkozóan is.

Ugyanazon a napon, amikor először kihallgattak (május 30.), Alexandru Rapilat ezredes, a megyei Szekuritáté parancsnoka jelentést küldött Aron Bordea országos parancsnoknak, és tájékoztatta a CERCETĂTORUL-ügy állásáról. Ebben többek közt olyan intézkedésről is szó esett, hogy tengerparti nyaralásunk idején házkutatást fognak tartani otthonunkban. Úgy tűnik, a házkutatástól elálltak, vagy nem sikerült megvalósítaniuk, mivel az adott intézkedés mellé valaki később tollal rávezette a *Nu* (Nem)szót, míg mások előtt az *R* (*rezolvat* = megoldva*)* jel található.

Sokat tudtak meg Demény István Páltól, akit június 6-án hallgattak ki. Deményt szerény, csendes, jól felkészült fiatalembernek ismertem. Vélhetően nagyon ráijeszthettek. Elmondta, hogy még az előző év decemberében Vilma megkérte, napközben engedje át számára a garzonját. Ott gépelte le a Kriterion Könyvkiadó számára készülő, *Perefernum-levelek* című, még ma is befejezetlen könyvét. Abban az évben január-márciusban is gyakran dolgozott munkaidőben Demény lakásán. Neki a moldvai csángókról szóló 10-15 oldalas tanulmányt, amely azok román eredetét hirdette, a múzeumnál dolgozó Miklóssy Vári Vilmos adta át olvasásra. Olvasás után rögtön visszaadta Vilinek. Kérdezte tőle, honnan van az anyag, de nem kapott választ. Az ő véleménye, hogy ingatag lábakon álló anyagról van szó.

Vele egy időben hallgatták meg Vilma férjét, Kósa-Szánthó Gézát is. Tőle sikerült megtudniuk, hogy Halász Péter, akivel keresztszülői komaságban állnak, április végén járt náluk.Halász a Gyimesközéplokhoz tartozó Görbepatakán lakó Magyari Katinál volt elszállásolva. Mivel Kósa-Szánthó Sepsiszentgyörgyön dolgozott, vele vásároltatták meg a visszaútra szóló „kusettás” (hálófülkés) vagonra a vonatjegyeket. Azt is beismerte, hogy sok ismerősével beszélgetett a romániai magyarság helyzetéről, arról, hogy a nemzetiségi kérdésben a gyakorlat szöges ellentétben áll a „*pártunk és államunk dokumentumaiban előirányzott elvekkel”.*

Engem még kétszer hallgattak ki, június 13-án és július 3-án. Az utóbbi kihallgatáson nemcsak a csángó anyag megszerzéséről és annak felhasználásáról, további terveimről, hanem a levelem külföldre való juttatásáról is beismerő vallomást szerettek volna kicsikarni tőlem. Ezért tartott olyan sokáig, a felvett hanganyag legépelt változata összesen 49 oldalt tesz ki. A levélkijuttatás kapcsán pénzbüntetést is kilátásba helyeztek. Végül semmi érdemlegeset nem tudtak kiszedni belőlem, egyik kérdésben sem. Így a továbbiakban kihallgatásokra már nem hívtak, csak terveket gyártottak, miképpen figyeljék minden lépésemet, milyen módon és módszerekkel járassanak le, kompromittáljanak, és ezáltal „ellenséges” tevékenységem beszüntetésére kényszerítsenek.

Kósa-Szánthó Vilmára fordították a figyelmet, neki ugyanis kiterjedt külföldi kapcsolatai voltak, személyesen ismerte Domokos Pál Pétert, ezért úgy vélték, rajta keresztül figyelni tudják a tudós minden lépését, felfedik szándékait, és meggátolják, hogy még egyszer olyan felkészületlenül érje őket egy újabb hazalátogatása, mint ahogyan az 1979-ben, továbbá hogy információkat gyűjtsenek tevékenységéről, további teveiről.

Vilmának neve volt a szakmában és nemcsak néprajzzal foglalkozott és publikált, hanem szociológiával is. Tudomásom szerint 1974 és 1987 között mintegy tíz tanulmányt jelentetett meg. Őt komoly retorziók érték és továbbra is nemcsak megfigyelték, hanem még néhányszor kihallgatták, akárcsak férjét, Gézát. Munkahelyét elvesztette, és kénytelen volt Sepsiszentgyörgyre költözni, oda, ahol férje dolgozott. Ott csak félnormás állást sikerült találnia a Népművészeti Iskolában, és elhanyagolt környezetű, lerobbant tömblakásban kellett élniük. COMAN ZSOFIÁt teljesen ráállították, látogatta őt Sepsiszentgyörgyön, mikor pedig egy karambol miatt kocsija javításban volt, Vilma látogatta meg őt Csíkszeredában.

1981. október 15-én újra kihallgatják a Kósa házaspárt, Csíkszeredába rendelve őket.Vilma fenntartja korábbi három nyilatkozatát, de kiegészíti néhány új információval. Így például azzal, hogy nemcsak a csángókra vonatkozó Mărtinaș-írást küldte ki Domokos Pál Péternek, hanem a borítékba betett egy kivonatot is az 1980-ban megjelent román etnográfiai atlaszból, amit Halász Péternek szánt. Géza viszont érdekesebb dolgokat árul el: Domokos Pál Péter 1979-ben, mikor Csíkszeredába jött, meglátogatta őket lakásukon, és ajándékozott nekik egy példányt az *Édes hazámnak akartam szolgálni* című kötetéből. Erről a könyvről és a Királytól származó anyagról csak Demény Istvánnal és a bákói Demsével (Mártonnal) beszélt, aki meglátogatta őket Csíkszeredában. Demsének az volt a véleménye, hogy következményei nem lehetnek a csángó anyag terjesztésének, mivel a negyvenes években számos hasonló írás jelent meg Romániában. Géza arról is beszámolt, hogy ő vitte ki gépkocsijával Gyimesbükkre a Dani nevezetű paphoz Domokost, akivel mintegy fél órát beszélgetett, nem emlékszik, hogy Vilma jelen volt-e vagy sem ezen a találkozón. Onnan Csobotfalvára mentek Domokos Pál nővéréhez, akinél lakott. Lényegében itt adta át neki az említett könyvet.

Vélhetően Domokos Pál Péter másokat is meglátogatott, és ajándékozott nekik könyvéből.

1982. február 2-án meglátogatja őt Budapesten COMAN ZSOFIA, akit a Szekuritáté küldött ki hozzá. Mivel a túlbuzgó orvosnő Vilma ajánlásával érkezik hozzá, az öregúr teljesen megnyílt előtte, és sok mindenről beszélt a besúgónak abban a két órában, amit az nála töltött. Többek között beszámol azokról, akiket ismer és értékel ilyen vagy olyan szempontból, illetve azokról akiket elítél gyáva, megalkuvó magatartásuk miatt. János Pálról, a csíkszeredai múzeum volt igazgatójáról azt állította, hogy nagyon érdekes dokumentumokkal rendelkezik Csík történetére vonatkozóan, de nem árulta el, hogy ő látta és tanulmányozta-e ezeket. Úgyszintén elismerőleg beszélt Katona Ádámról, ismerte A Hétben megjelent cikkét, amelyben Katona a Mărtinaș Flacărában közölt elméletét cáfolta, azt is mondván, hogy több könyvet és más írást adott neki ajándékba. Beszélt a csíkszeredai jó nevű szülész-nőgyógyász Bajkó Barabás főorvosról. Tudta róla, hogy lánya először Fazekas János (akit „cigánynak” nevezett) fiához ment férjhez, majd válása után egy tábornok (Erdélyi Elemér) fiának lett a felesége. Nagy elismeréssel beszélt a csíksomlyói ferences papról, és kérte COMANt, hogy adja át neki üdvözletét. Halász Péterről csak általánosságban beszélt, sajnálta, hogy vele nem sikerült találkoznia COMANnak. Halásznak van egy nyaralója Leányfaluban, általában ott szokott dolgozni. Azt nem sikerült megtudnia, hogy valóban Halász juttatta-e el hozzá a Szekuritáté belső anyagát.

Az öregúr beszélt magyarországi életéről és munkásságáról, eddigi és készülő munkáiról. 1944 után sokáig nem értették meg, veszélyes elemnek tekintették, egyetemi munkásságát sem folytathatta, egyszerű munkássá lett. Lassan azonban a helyzete megváltozott, nyugdíjba már újrendbeli egyetemi oktatóként ment. A Budapesten élő erdélyiek rendszeresen találkoztak a Gellért Szálló vendéglőjében és a Kárpátia étteremben. Egy idő után a magyar hatóságok nem nézték ezt jó szemmel, közbeléptek, és figyelmeztették őket, hogy a magyar államnak nincs szüksége Romániával való komplikációkra, és betiltották ezeket a találkozásokat. Jelenleg a dolog úgy áll, hogy a magyar állam eltűri nézeteit, nem akadályozzák, de hivatalosan nem foglalnak állást a munkássága tárgyát képező kérdésekben. A jelenlegi külpolitikai kérdésekben úgy értékelte a magyar álláspontot, hogy „*a mieink mondanak különböző álláspontokat és véleményt, de csak olyan mértékben, ami megfelel az oroszoknak, és ha azok ösztönzik őket erre”.* Ez valószínűleg az ő publikációiban is érezteti hatását, ezért kritikusan értékelte saját tevékenységét is.

Munkásságáról beszámolva a csángók történetére vonatkozó álláspontja mellett érvelt. Számos dokumentumot sorolt fel, amelyeket a bécsi, római, vatikáni és budapesti könyvtárakban, levéltárakban tanulmányozott, és amelyeket lefordított magyar nyelvre. Beszélt arról is, hogy az *Édes hazámnak akartam szolgálni* című könyvét személyesen küldte el a pápának. Említést tett egy másik, még kéziratban lévő, de a kiadónak már leadott könyvéről is, reméli, meg fog jelenni. Arra is utalt, hogy a Kósa-Szánthó Vilmától kapott anyagok segítségére voltak. Beszél a görög katolikus csángókról is, mondván, hogy ezen felekezet betiltásával ortodox vallásúvá váltak, és ez volt elrománosításuk és beolvasztásuk egyik eszköze. Az ő és a mások küldetése az, hogy jól dokumentált írásaikkal bemutassák ennek a népcsoportnak a valós történetét. Megmutatott vendégének néhány 1940 előtt román nyelven megjelent könyvet, amelyet románok írtak, de a valós helyzetet mutatják be.

COMAN ZSOFIA küldetése a magyar fővárosban nagyon fontos információkhoz juttatta a román titkosszolgálatot, de a fő célt, hogy megtudják, ki juttatta el hozzá a belügyi anyagot, hogy ezt a személyt ki tudják iktatni, nem sikerült elérnie. Az öregúr sok kérdés elől kitért, egyeseket nem reagált le. Kósáék helyzetével napirenden volt, és úgy értékelte, hogy ha kellemetlenségeik vannak, azt ő sajnálja, de csak erkölcsi támogatást tud nyújtani nekik. Különben aki ilyen dolgokat vállal, annak számolnia kell a következményekkel is. Végső soron mindenkinek úgy kell harcolnia, ahogy tud, és amilyen lehetőségei adódnak. Kijelentette: „*Én egész életemben harcoltam és harcolni fogok, amíg élek, a csángók és székelyek ügyéért, írtam és még írni fogok, hogy ismertté tegyem történetüket és életüket, ezek az én harci eszközeim és módozataim.”* Ez egy gyönyörű hitvallás, amit azonban a túlbuzgó informátor nem tudott értékelni, és azt sem tudta megállni, hogy ne jellemezze a tudóst. Azt a következtetést vonta le, hogy „*egész hozzáállását és azt, ahogyan megközelítette a szóban forgó témákat, úgy lehet értékelni, hogy fanatikus nacionalista, rabja a csángókérdésnek és a csángók történelmének, ma is intenzíven dolgozik, és annak ellenére, hogy eléggé előrehaladott korú, jó a munkabírása*.”

Az informátor zárszóként beszámolt arról is, hogy próbálta meggyőzni házigazdáját, hogy az állampolgári jogok tekintetében Romániában semmivel sem rosszabb a helyzet, mint Magyarországon. Romániában is kifejthetik véleményüket az emberek, példának Katona Ádám róla írt cikkét hozta fel, de a „forrásnak” az a véleménye, hogy egyáltalán nem tudta befolyásolni ebben a tekintetben. Szerinte azért nem, mert bezárkózott a maga fanatizmusába és konzervativizmusába.

Fontos és újabb adatokat rejt Domokos Pál Péterről a megyei Szekuritáté 1982. június 22-én készített feljegyzése, amelyben a róla szerzett újabb információkat rögzítik. Domokos Pál Péter élénk érdeklődést tanúsít a romániai görög katolikus egyház helyzete iránt. Azt szeretné megtudni, nincs-e változás, nem készülnek-e az újraalapításra. Kijelentette, hogy nemrég egy pápai küldött járt Romániában, és tárgyalt erről a dologról az államfővel. Tulajdonában van egy 1954-ben Madridban megjelentetett könyv, amelyet romániai származású görög katolikus papok írtak. A szerzők egy része jelenleg Rómában él, és ők szorgalmazzák a felekezet újraalapítását. A könyv lényegében azt mutatja be, hogy mily módon tiltották be a görög katolikus egyházat Romániában.

A célszemély, miután tavaly befejezte Ferencz János pap cikkgyűjteményének magyarra fordítását (a könyv 1931-ben jelent meg Balázsfalván), előszót írt *A kunok és püspökségük* című kiadványhoz. A könyvben az szerepel, hogy Moldvában elsőnek a kunok telepedtek meg (és nem a magyarok), ők Szent István király idején keresztelkedtek meg. A kunok letelepedése idején nem létezett ott másféle népesség.

Úgy hírlik, hogy Domokos személyesen adta át *Édes hazámnak akartam szolgálni* című könyvét a pápának, kérvén, hogy ügyeljen az erdélyi magyarokra és a moldvai csángókra.

Folytatja a volt Csík vármegye monográfiájának írását, és újra a Vatikánba megy dokumentálódni. Az is foglalkoztatja, hogy megírja *A románok igazi történeté*t*,* amihez már sok anyagot gyűjtött.

Az iránt is érdeklődött, hogy milyen körülmények között hunyt el Ecsy János csíksomlyói pap, és azt is kérdezte, mi van Király Istvánnal, kidobták-e állásából, min dolgozik ma. Mi a helyzet Kósa-Szánthó Vilmával. Arról is beszélt, hogy háza állandóan nyitva áll az erdélyiek, és elsődlegesen a csíkiak előtt, nemrég járt nála Deér Katalin, a Hargita Megyei Pártkabinet könyvtárosa.

Egy fiatal budapesti mérnök, aki részt vett az idei csíksomlyói búcsún, elhozta neki a *Cuvînt despre Transilvania* című könyvet.Arról szóló beszámolójából, hogy miképpen zajlott le az utazás, kitűnik, hogy könyveket igyekeznek behozni Romániába a Szent István Társaság közreműködésével. Ami a *Cuvînt despre Transilvania* könyvet illeti, Domokos Pál Péter úgy ítéli meg, hogy nem egy komoly alkotás, mivel (Lăncrănjan) nem tudja alátámasztani állításit konkrét dokumentumokkal úgy, ahogy eleinte hitte.

Szokatlan módon a feljegyzés nem említi a forrást, ahonnan ezekhez az információkhoz jutottak. Nem kizárt, hogy telefonlehallgatás révén szerezték be, erre utal az a tény is, hogy a feljegyzést nem szignózta senki.

1983 január elején egy újabb személyt bíznak meg, hogy sógora temetésére kiutazva Budapesten keresse fel Domokos Pál Pétert, egyszersmind alaposan felkészítették a feladatra, hogy miképpen járjon el, és milyen adatokat igyekezzen megtudni. Fedőneve KOPACZ JÁNOS, és a munkatársam volt a megyei munkaügyi igazgatóságnál. A magyar nyelvről románra fordított tájékoztató feljegyzés iktatószámának dátuma 1982. 12. 01., de a szövegben meglepő módon az szerepel, hogy a megbízott személy 1983. január 3–9. között tartózkodott Budapesten, a jelentését pedig 1983. január 22-én írta.

KOPACZ jelenti, az öregúr beszámolt arról, hogy fizikailag gyenge, de akarata, hogy alkosson, még megvan. Felkérik mindegyre, hogy előadásokat tartson Budapesten és más városokban, a csángó magyarok életéről beszél és a csíksomlyói búcsúról.

A következőkben könyvet szeretne írni, amelyben bebizonyítja, hogy az Osztrák–Magyar Monarchia idején az erdélyi románok nem voltak úgy elnyomva, ahogy ők állítják. Megmutatott neki egy vaskos kötetet, ami magyar nyelven jelent meg, szerzője pedig bizonyos Moldovan nevű erdélyi román. Domokos szerint a szerző dorgálja a románokat, mivel jogaik hiányáról beszélnek és uszítanak a magyarok ellen, holott a valóságban minden joguk biztosított. Idézetekkel bizonyította, hogy sok iskolát hoztak létre számukra, engedélyezett volt az anyanyelv, a népviselet használata és sok más minden. Ennek ellenére a románok engedetlenségre uszítottak. Domokos Pál Péter szeretné összehasonlítani az erdélyi románság helyzetét a monarchia idején és a magyarokét a mai Romániában. Arról is beszélt, hogy nem ért egyet Constantin Daicoviciu dákromán elméletével sem.

 Az informátor szóba hozta a Király testvéreket. Domokos elmondta, hogy a Szabad Európa jóvoltából ismeri mindkettőjük külföldre kijuttatott leveleit. Nem mondott semmit arról, hogy valamelyiküket is ismerné személyesen. KOPACZ megemlítette, hogy egy intézményben dolgozik a fiatalabbik Királlyal, erre Domokos érdeklődött, milyen ember, és zaklatják-e a hatóságok. Ő azt válaszolta, nem hiszi, hogy zaklatnák, mert jó hangulatúnak látja, és értékelik a munkáját.

Az öregúr érdeklődött még a borzsovai Erős nevezetű nyugdíjas tanítóról, akit ismer. Mikor a megbízott személy rákérdezett, hogy üzen-e valamit neki, azt válaszolta, külön senkinek sem üzen, de üdvözli az összes jó embert.

Arról is beszélt, hogy a magyar hivatalosságok nem kedvelik őt, de jelenleg elnézik tevékenységét. Mikor megkérdezte, miért nem jön látogatóba haza Erdélybe, azt mondta, gyengének érzi magát, és ugyanakkor senkinek sem szeretne kellemetlenséget okozni. Ha valakivel szóba áll, azt a személyt rögtön megfigyelik vagy behívatják a Szekuritátéra.

Arról is érdeklődött, hogy Romániában az embereknek van-e mit enniük. A felelet az volt, hogy a helyzet nem annyira rossz, noha a világgazdasági válság mindenütt érezteti hatását. Nálunk az ellátás folyamatos, és az emberek mindenféle élelemhez hozzájutnak.

 Nehéz megítélni, hogy az ilyen vonalas állítások ténylegesen elhangzottak-e, vagy sem. Lehetséges, hogy ez is csak kitaláció, amivel az informátor az elvárásoknak akart megfelelni, hogy máskor is hozzájusson a kétévenkénti áhított útlevélhez.

A későbbiekben a megfigyelési dossziém már nem tartalmaz adatokat Domokos Pál Péterre vonatkozóan. Vélhetően meggyőződtek arról, hogy nincs személyes kapcsolatom vele. A róla gyűjtött későbbi információkat már nem helyezték el az én dossziémban is. Domokos Pál Péternek ugyanis külön megfigyelési dossziéja is volt. Minden jelentés végén a tartótisztnek kötelező módon feljegyzéseket kellett készítenie, röviden leírva, hogy kik és mit tudnak a dokumentumban szereplő személyekről. Domokos Pál Péter esetében is mindig szerepel az a tény, hogy „*lucrat în DUI ”, „urmărit DUI”.* Máskor rávezették azt is, hogy az anyagot felhasználják a DOMINIC-ügyben is. Tehát lehetséges, hogy ezen a néven a CNSAS operatív levéltárában megtalálható az ő személyes megfigyelési dossziéja is. Határozottan nem merem állítani, mivel köztudott, hogy amennyiben 1989 után továbbra is megfigyelés alatt állt, dossziéja nem került át a Szekuritáté levéltárát kezelő országos tanácshoz (CNSAS).

 E sorok íróját a későbbiekben nem zaklatták a „csángó ügy” kapcsán. A Kósa családot azonban igen.

1984. április 25-én a Kovászna megyei Szekuritáté is kihallgatta az ügyben Vilmát. Itt már tagadja, hogy átadta volna Halász Péternek a csángókra vonatkozó anyag egyik példányát. Azt állítja, látogatáskor nem volt birtokában egyetlen példánynak sem, mivel az utolsót odaadta Pávai István zenetanárnak, az ugyan visszaadta neki, de iratai között elkallódott. Mivel nem tudott a csíkszeredaiak előtt elszámolni egy példánnyal, azok pedig lelki terrort gyakoroltak rá, megfenyegették, hogy bezárják a „fekete cellába”, hároméves gyereke pedig bölcsődében volt, férje Sepsiszentgyörgyön munkában, végül félelmében azt írta nyilatkozatában, amit ők óhajtottak. (Az én kihallgatásaimon is diktálni akarták, mit írjak, de én ilyenkor a nyilatkozatba rögtön beírtam ezt a tényt, és hogy erre való tekintettel nem vagyok hajlandó a továbbiakban nyilatkozatot írni.)

Ugyanez év júniusában COMAN ZSOFIA megbízatást teljesítve meglátogatja Kósáékat sepsiszentgyörgyi lakásukon. Arra voltak kíváncsiak többek között, hogy mi az álláspontjuk a nemrégiben Sepsiszentgyörgyön robbantással megrongált Vitéz Mihály-szobor ügyben. Vilma szerint ez provokáció volt a román hatóságok részéről. Mindezt azért tették, hogy ürügyük legyen újabb intézkedéseket életbe léptetni az erdélyi magyarokkal szemben. Géza pedig azt mondta, „*bárki tette ezt, a magyaroknak szolgálatot tett vele, mert legalább megtudják, hogy vagyunk, és ez is már valami…”*

Vilma panaszkodott, hogy elveszítette állását, nagyon nehéz anyagi körülmények között élnek, és ezt nem restelli mindenkinek (külföldieknek) elmondani, hadd tudják, miképpen élnek az emberek Romániában. Elégedetlen azért is, mert régóta kér útlevelet, hogy kiutazzon kaliforniai rokonaihoz. A húga megkapta a vízumot, de nélküle nem utazik, őt pedig már hosszú ideje áltatják. Ha mégis sikerülne kimennie, és ott be tud illeszkedni, biztosan nem jön vissza. Kaliforniai nagybátyja ismeri Bush elnök titkárát, és ha sokáig húzzák az ügyét, biztosan közbe fog lépni.

Vilma arról is beszélt, hogy néhány dolgozatát angolra fordították, és még sok szociológiai, etnográfiai anyaga van, amiket fel akar dolgozni, de egyetlen könyvkiadó sem vállalja kiadásukat.

Megemlítette azt is, hogy nemrég találkozott a magyarországi Fellegi Máriával, neki is beszélt helyzetéről, megkérte, írja meg azt nagybátyjának, és az lépjen az érdekében.

Vilma elmesélte, hogy behívatták a helyi Szekuritátéhoz, és itt is kihallgatták a csíkszeredai ügyről. Vilma ismeri Domokos Pál Péter helyzetét, aki nemrég küldött neki valami zenei anyagot Vivaldival kapcsolatosan. Egy bonyolult kapcsolatrendszerről is beszélt, ahogyan eljutott hozzá ez az anyag, de ezt az informátor nem tudta felfogni. Arról is tudott, hogy Domokos Pál Péter beteg, de dolgozik, és olyan műveket ír, amelyek az összmagyarság érdekeit szolgálják, de főként az itteniekét. Szóba került még Demény István is, akit az utóbbi időben Vilma elkerül, valamint László Zsuzsa Marosvásárhelyről, meg egy bizonyos Keresztes.

Géza arról beszélt, hogy megy Temesvárra, ahol találkozni akar egy japánnal aki karatézik és jógázik. A jelentés aljára rávezették, hogy az informátor jelentésének egy példányát el kell küldeni a Kovászna megyeieknek is, illetve az őket érdeklő részeket a kémelhárításnak. Külön van feltüntetve ezen az anyagon is, hogy egy példányt el kell helyezni a DOMINIC-ügy aktáiba is.

Ezután a dossziémban nem került anyag sem Domokos Pál Péterről, sem a Kósa házaspárról.

A Kósa családról a kilencvenes évek közepén hallottam újra bátyámtól, Károlytól, hogy 1988-ban sikerült kitelepedniük az Egyesült Államokba, ahol 1993. évi körútja alkalmával találkozott velük. 1990 után húga, Harrington Szánthó Anikó hazatelepedett, férje is követte, és unitárius lelkészként tevékenykednek Homorodjánosfalván. Ők kezdeményezték és szervezték meg Károly egyhónapos körútját az Egyesült Államokban.

Vilma és férje nem tértek vissza szülőföldjükre, azóta is az Egyesült Államokban élnek. 2013 novemberében sikerült velük kapcsolatba lépnem. Gyermekeik Magyarországon élnek, és nekik is van egy nyaralójuk Eger mellett. Harminchárom év után most már van esély újra a személyes találkozásra és megemlékezésre Domokos Pál Péterről (is). Mert mi sem tettünk egyebet, csak szülőföldünknek, népünknek és édes hazánknak akartunk szolgálni, ahogy tudtunk, és ahogy lehetőségeink engedték. Csak mostanra tudatosult bennem, hogy mekkora megtiszteltetés számunkra, hogy szerény eszközeinkkel mi is Domokos Pál Péter törekvéseinek, céljainak irányába lépkedtünk egy adott történelmi helyzetben.

Legyen áldott az ő neve! Munkássága, életműve találjon mindig követőkre!